Source: http://www.europarl.europa.eu/doceo/document/A-8-2019-0098_MT.html
Timestamp: 2019-08-21 14:53:51+00:00
Document Index: 632211

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Proċedura : 2018/2169(DEC)
Ċiklu relatat mad-dokument : A8-0098/2019
dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima IV – Il-Qorti tal-Ġustizzja
– wara li kkunsidra l-kontijiet annwali konsolidati tal-Unjoni Ewropea għas-sena finanzjarja 2017 (COM(2018)0521 – C8-0321/2018)(2),
– wara li kkunsidra r-rapport annwali tal-Qorti tal-Ġustizzja lill-awtorità ta' kwittanza dwar l-awditi interni mwettqa fl-2017,
– wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għall-Affarijiet Legali (A8-0098/2019),
1. Jagħti l-kwittanza lir-Reġistratur tal-Qorti tal-Ġustizzja għall-implimentazzjoni tal-baġit tal-Qorti tal-Ġustizzja għas-sena finanzjarja 2017;
3. Jagħti istruzzjonijiet lill-President tiegħu biex jgħaddi din id-deċiżjoni, kif ukoll ir-riżoluzzjoni li hija parti integrali minnha, lill-Qorti tal-Ġustizzja tal-Unjoni Ewropea, lill-Kunsill Ewropew, lill-Kunsill, lill-Kummissjoni, lill-Qorti tal-Awdituri, lill-Ombudsman Ewropew, lill-Kontrollur Ewropew għall-Protezzjoni tad-Data u lis-Servizz Ewropew għall-Azzjoni Esterna, u biex jiżgura li jiġu ppubblikati f'Il-Ġurnal Uffiċjali tal-Unjoni Ewropea (serje L).
li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima IV – Il-Qorti tal-Ġustizzja
– wara li kkunsidra d-deċiżjoni tiegħu dwar il-kwittanza għall-implimentazzjoni tal-baġit ġenerali tal-Unjoni Ewropea għas-sena finanzjarja 2017, Taqsima IV – Il-Qorti tal-Ġustizzja,
– wara li kkunsidra r-rapport tal-Kumitat għall-Kontroll tal-Baġit (A8-0098/2019),
1. Jinnota b'sodisfazzjon li, fir-rapport annwali tagħha għall-2017, il-Qorti tal-Awdituri ma identifikat l-ebda dgħufija sinifikanti fir-rigward tas-suġġetti awditjati relatati mar-riżorsi umani u l-proċeduri ta' akkwist għall-Qorti tal-Ġustizzja tal-Unjoni Ewropea ("il-QĠUE");
2. Jilqa' l-fatt li, abbażi tal-ħidma ta' awditjar tagħha, il-Qorti tal-Awdituri kkonkludiet li l-pagamenti kollha kemm huma għas-sena li ntemmet fil-31 ta' Diċembru 2015 għan-nefqa amministrattiva u ta' tip ieħor tal-QĠUE kienu ħielsa minn żbalji materjali;
3. Jinnota li l-approprjazzjonijiet ammontaw għal EUR 399 344 000 (EUR 380 002 000 fl-2016) u li r-rata ta' implimentazzjoni kienet ta' 98,69 % (98,23 % fl-2016) fl-2017; jinnota r-rata għolja ta' implimentazzjoni tal-baġit kemm għat-Titolu 1 (persuni li jaħdmu mal-istituzzjoni) kif ukoll għat-Titolu 2 (bini, għamara, tagħmir u nefqa operattiva varja) li tammonta għal 98,6 % u 99,1 % meta mqabbla ma' 98,1 % u 98,6 % fl-2016;
4. Jinnota li l-approprjazzjonijiet riportati mill-2016 għall-2017 kienu ta' EUR 22 240 120,22, li minnhom 86,26 % (EUR 19 188 159,20) intużaw fl-2017 meta mqabbla ma' 90 % fl-2016;
5. Jinnota li l-intitolamenti stabbiliti fis-sena finanzjarja 2017 ammontaw għal EUR 51 677 001 u kienu 3,6 % inqas mid-dħul stmat li kien aktar minn EUR 53 595 000,00; jinnota li din id-diskrepanza hija prinċipalment dovuta għan-nomina tardiva ta' 3 imħallfin ġodda minn 19-il imħallef ġdid fil-kuntest tar-riforma tal-QĠUE, li rriżultat fi spejjeż ta' persunal aktar baxxi milli mistenni;
6. Jieħu nota li fl-2017 il-QĠUE allokat EUR 850 000 għall-ħlas ta' danni, mogħtija mill-Qorti Ġenerali abbażi tan-nuqqas li tingħata deċiżjoni f'perjodu ta' żmien raġonevoli fil-kuntest ta' tliet kawżi magħluqa mill-Qorti Ġenerali fl-2011 u fl-2013;
7. Jinnota li l-QĠUE ssopravvalutat l-impenji tagħha għal linji baġitarji varji li jidħlu fil-Kapitolu 14 "Persunal ieħor u servizzi esterni", inter alia għall-missjonijiet (linja baġitarja 162), wara li ġew impenjati EUR 342 000 fl-2017 filwaqt li l-pagamenti ammontaw biss għal EUR 204 795,27, u ssopravvalutat aktar taħriġ (linja baġitarja 1612), wara li ġew impenjati EUR 1 457 644,07 filwaqt li l-pagamenti ammontaw biss għal EUR 579 000,04; jinnota li l-QĠUE naqset it-talba tagħha għal approprjazzjonijiet għal missjonijiet tal-Membri għal EUR 299 750 meta fasslet l-estimi tagħha għall-2019 bi tweġiba għall-osservazzjoni tal-Parlament fir-rapport ta' kwittanza tiegħu għas-sena 2016; jistieden lill-QĠUE tkompli bl-isforzi tagħha biex tiżgura ġestjoni finanzjarja tajba sabiex jiġu evitati diskrepanzi sinifikanti bejn l-impenji u l-pagamenti;
8. Jinnota li r-rata ta' implimentazzjoni tal-approprjazzjonijiet finali li jirriżultaw mill-kapitolu relatat ma' laqgħat u konferenzi fl-2017 kienet ta' 81.40 % meta mqabbla ma' rata ta' 95.5 % fl-2016; jappella lill-QĠUE tkompli taħdem rigward din il-kwistjoni sabiex, tal-anqas, terġa' tintlaħaq l-istess rata ta' implimentazzjoni tal-approprjazzjonijiet finali għal dak il-kapitolu hekk kif intlaħqet fl-2016;
9. Jinnota li EUR 8,72 miljun ġew trasferiti għal-linja baġitarja 2001 (kiri/xiri) għall-proġett tal-ħames estensjoni tal-bini tal-QĠUE insegwitu ta' bilanċ pożittiv fil-baġit; jinnota li t-trasferiment tal-approprjazzjonijiet kien soġġett għal notifika lill-awtorità baġitarja skont id-dispożizzjonijiet tal-Artikolu 25(1) u (2) tar-Regolament Finanzjarju; jinnota li, sa issa, il-prepagamenti li saru bi ftehim mal-awtorità baġitarja mill-2007, li jammontaw għal EUR 57,3 miljun, għamluha possibbli li jitnaqqas b'mod sinifikanti l-impatt fuq il-baġit tal-ħlasijiet tal-kiri/xiri li għandhom isiru sal-2026;
10. Jinnota li kważi 75 % tal-baġit tal-QĠUE ġie allokat għan-nefqa fuq il-membri u l-persunal (Titolu 1), u kważi 25 % ġie allokat għan-nefqa fuq l-infrastruttura (Titolu 2), b'mod partikolari l-binjiet u t-teknoloġiji tal-informazzjoni; jilqa' l-impenn tal-QĠUE li testendi l-metodoloġija tal-ibbaġitjar ibbażat fuq il-prestazzjoni għal partijiet rilevanti tal-baġit tagħha; jistieden lill-QĠUE żżomm lill-awtorità ta' kwittanza informata dwar il-kisbiet relatati mal-applikazzjoni tal-prinċipji ta' bbaġitjar ibbażat fuq il-prestazzjoni;
11. Jisħaq fuq l-introduzzjoni ta' bbaġitjar ibbażat fuq il-prestazzjoni ma għandhiex tapplika biss għall-baġit tal-Qorti tal-Ġustizzja kollu kemm hu, iżda għandha tinkludi wkoll l-iffissar ta' objettivi speċifiċi, li jistgħu jitkejlu u jinkisbu, realistiċi u marbuta mal-ħin (SMART) għad-dipartimenti individwali, l-unitajiet u l-pjanijiet annwali tal-persunal, u tistabbilixxi indikaturi rilevanti għat-tfassil tal-istimi tal-istituzzjoni; jappella għaldaqstant lill-Qorti tal-Ġustizzja tintroduċi l-prinċipju ta' bbaġitjar ibbażat fuq il-prestazzjoni b'mod usa' fl-operazzjonijiet tagħha;
12. Jesprimi tħassib dwar il-fatt li, bil-maqlub tal-kunċetti relatati bħal-leġittimità, ir-reattività, jew it-trasparenza, ir-responsabbiltà – sal-lum – kienet ta' ftit rilevanza fid-definizzjoni tal-awtorità tal-QĠUE;
13. Jilqa' d-deċiżjoni tal-QĠUE li tissemplifika l-proċeduri tagħha sabiex tippubblika r-Rapport ta' Attività Annwali tagħha sal-31 ta' Marzu 2019 bil-ħsieb li l-proċedura ta' kwittanza tkun ottimizzata u titlesta aktar malajr;
14. Jilqa' l-fatt li l-QĠUE bdiet il-ħidma tagħha fuq l-iżvilupp ta' Sistema Integrata ta' Ġestjoni tal-Kawżi li ser tissostitwixxi sett ta' applikazzjonijiet żviluppati matul l-aħħar 25 sena u li ser tinkludi komponent dwar il-kompjuterizzazzjoni tal-indikaturi ta' prestazzjoni u l-istrumenti ta' rappurtar;
15. Jilqa' r-rakkomandazzjoni tal-Qorti tal-Awdituri skont liema l-QĠUE għandha tikkunsidra l-adozzjoni ta' proċeduri ta' ġestjoni tal-kawżi aktar attivi bbażati fuq approċċ individwali u skadenzi realistiċi, filwaqt li tissorvelja mill-qrib l-użu tal-ħaddiema u tadotta metodi addizzjonali ta' razzjonalizzazzjoni amministrattiva;
16. Jinnota li 4,8 % biss tal-baġit totali tal-QĠUE kien iddedikat għall-informazzjoni teknoloġika (IT) u t-telekomunikazzjoni; jenfasizza l-importanza li jiġu introdotti flussi ta' informazzjoni u ta' dokumentazzjoni mingħajr karti li jiżguraw komunikazzjoni rapida u effiċjenti u jistieden lill-QĠUE tkompli ssegwi l-miżuri meħtieġa biex tikseb dak l-għan; jilqa' f'dan ir-rigward iż-żieda fl-użu tal-applikazzjoni "e-Curia" u jistieden lill-QĠUE tistinka biex fil-futur qrib id-dokumenti proċedurali kollha jitressqu permezz ta' din l-applikazzjoni; jilqa' l-fatt li, sa mill-2016, l-Istati Membri kollha jużaw "e-Curia" u dan juri kif l-għarfien tal-pubbliku dwar l-eżistenza u l-vantaġġi ta' din l-applikazzjoni infirex b'mod effiċjenti;
17. Jinnota li l-għadd totali ta' kawżi mressqa quddiem il-QĠUE fl-2017 (1656 kawża) kien ogħla milli fl-2016 (1604 kawża) u li l-għadd ta' kawżi magħluqa fl-2017 baqa' f'livell għoli (1594 kawża meta mqabbel ma' 1628 kawża fl-2016); jinnota li t-tul medju tal-proċedimenti naqas minn 16,7-il xahar fl-2016 għal 16,3-il xahar fl-2017; jilqa' t-titjib fl-effiċjenza li wassal għal żieda fl-għadd annwali ta' kawżi magħluqa b'29,6 % matul il-perjodu 2010-2017, filwaqt li l-għadd ta' kawżi ġodda żdied b'mod kostanti;
18. Jikkonkludi li l-QĠUE tista' ttejjeb aktar dawn ir-riżultati pożittivi jekk tikkunsidra li tipproċedi lejn ġestjoni tal-kawżi individwali aktar attiva, tuża perjodi ta' żmien immirati u timmonitorja l-użu effikaċi tar-riżorsi umani użati; jisħaq fuq li l-kejl tal-prestazzjoni fuq din il-bażi, minflok ma jintużaw perjodi ta' żmien indikattivi li, bħala medja, iridu jiġu rrispettati, jinforma lill-amministrazzjoni kemm dwar kawżi problematiċi kif ukoll dwar elementi ta' prattika tajba; jissottolinja li din l-informazzjoni tista' tintuża wkoll biex ittejjeb ir-rappurtar dwar il-prestazzjoni sabiex tissaħħaħ ir-responsabbiltà, u b'hekk jingħata fehim approfondit dwar il-funzjonament xieraq tal-QĠUE u dwar l-użu tar-riżorsi disponibbli tagħha;
19. Jirrikonoxxi l-isforzi tal-QĠUE biex ittejjeb l-effiċjenza fil-ġestjoni tal-kawżi, wara r-rakkomandazzjonijiet mill-Qorti tal-Awdituri fl-analiżi tagħha tal-prestazzjoni tal-QĠUE fil-ġestjoni tal-kawżi(7); jilqa' l-fatt li l-QĠUE żviluppat skedi ta' żmien u għodod ta' monitoraġġ li huma mfassla għal ċerti tipi ta' proċedimenti; jinnota li t-tul tal-proċedimenti huwa fattur wieħed fost l-oħrajn li għandu jiġi kkunsidrat fl-evalwazzjoni ta' sistema ta' qorti; jistieden lill-QĠUE tkompli ttejjeb il-prestazzjoni tagħha billi ssegwi r-rakkomandazzjonijiet tal-Qorti tal-Awdituri, filwaqt li ma tikkompromettix il-kwalità, l-effiċjenza u l-indipendenza tas-sentenzi tagħha;
20. Jinnota li l-QĠUE għandha tiggarantixxi ġustizzja ta' kwalità impekkabbli, fi żmien raġonevoli, filwaqt li bħala istituzzjoni tal-Unjoni, trid tiżgura wkoll li tuża l-fondi pubbliċi li għandha għad-dispożizzjoni tagħha bl-aktar mod effiċjenti u effikaċi possibbli, u skont il-prinċipji tal-ġestjoni finanzjarja tajba;
21. Jieħu nota tal-ispjegazzjonijiet mill-QĠUE fis-segwitu tagħha għall-kwittanza tal-2016 li l-vaganzi ġudizzjarji ma jikkorrispondux għal perjodu ta' interruzzjoni tal-attività ġudizzjarja; jinnota li l-imħallfin u l-uffiċċji tagħhom iqisu ġimgħat bojod bħala żmien privileġġjat biex jaħdmu fuq il-kawżi tagħhom stess, jiġifieri l-kawżi li għalihom huma mħallfin rapporteur;
22. Jilqa' l-inizjattiva li jinħoloq "Netwerk Ġudizzjarju tal-Unjoni Ewropea" li jinkludi l-Qrati Kostituzzjonali u l-Qrati Supremi tal-Istati Membri biex tiġi promossa l-każistika tal-Unjoni u l-ġurisprudenza tal-Istati Membri;
23. Jilqa' l-kisbiet li saru mill-QĠUE f'termini ta' attivitajiet ta' komunikazzjoni biex iżżid il-viżibilità u l-impatt medjatiku tagħha, inkluża żieda tal-preżenza tagħha fil-midja soċjali u l-organizzazzjoni ta' seminars ta' informazzjoni għall-ġurnalisti; jinkoraġġixxi lill-QĠUE tkompli tistinka biex tagħmel l-aħjar użu minn diversi mezzi ta' komunikazzjoni biex tqajjem kuxjenza dwar il-ħidma tagħha fost iċ-ċittadini;
24. Jinnota li t-tnaqqis ta' 5 % fl-għadd tal-membri tal-persunal tul il-perjodu 2013-2017 inkiseb f'konformità mal-Ftehim Interistituzzjonali tat-2 ta' Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni fi kwistjonijiet finanzjarji u dwar amministrazzjoni finanzjarja tajba(8) b'kontribut globali ta' 98 post; jinnota li sadanittant, inħolqu 130 post ġdid minħabba ż-żieda fl-għadd ta' mħallfin u l-avukati ġenerali kif ukoll seba' postijiet ġodda għall-miżuri ta' sigurtà, 63 post ġdid għall-adeżjoni tal-Kroazja u disgħa għat-traduzzjoni għall-Irlandiż;
25. Jinnota li t-tnaqqis fil-persunal ipoġġi pressjoni sinifikanti fuq xi servizzi ta' appoġġ; jinsab imħasseb, b'mod partikolari, li s-servizzi lingwistiċi rrinunzjaw għal 64 post, li jirrappreżentaw madwar 60 % tat-tnaqqis totali; jinnota li t-tneħħija tal-postijiet affettwat il-kapaċità interna tal-produzzjoni lingwistika u wasslet għal żieda fil-kollaborazzjoni ma' tradutturi indipendenti;
26. Jilqa' l-kooperazzjoni interistituzzjonali dwar ir-riallokazzjoni ta' interpreti ta' konferenzi awżiljarji li kellha tiġi kkanċellata fil-kuntest ta' bidliet fl-approċċ tal-QĠUE għal interpretazzjoni f'konferenzi;
27. Jilqa' r-rata għolja ta' okkupazzjoni ta' postijiet fis-servizzi kollha (kważi 98 %); jinnota, madankollu, li l-livell baxx tas-salarji bażiċi għall-gradi tal-bidu u l-opportunitajiet limitati ta' żvilupp fil-karriera fil-Lussemburgu, minħabba n-numru baxx ta' istituzzjonijiet li jinsabu hemm, għandhom impatt dirett fuq il-proċeduri ta' reklutaġġ tal-QĠUE; jilqa' l-ħolqien ta' task force interistituzzjonali f'Novembru 2017 li fformula 24 rakkomandazzjoni dwar prospetti aħjar ta' karriera u flessibbiltà ta' reklutaġġ, kundizzjonijiet aħjar ta' akkoljenza u ta' akkomodazzjoni fil-pajjiż, integrazzjoni aħjar tal-persunal tal-istituzzjoni fil-komunità lokali u komunikazzjoni aqwa;
28. Jirrimarka li allokazzjoni aktar flessibbli tar-référendaires eżistenti jista' jkollha impatt pożittiv fuq l-effikaċja globali tal-Qorti;
29. Jinnota ż-żieda żgħira fl-għadd ta' nisa f'pożizzjonijiet maniġerjali, li kienet 36 % fl-2017 meta mqabbla ma' 35 % fl-2016; jistieden lill-QĠUE tkompli ttejjeb il-bilanċ bejn is-sessi f'pożizzjonijiet maniġerjali u superjuri; jilqa' l-proġett pilota għall-iżvilupp ta' ħiliet maniġerjali u ta' ġestjoni mmirati b'mod partikolari biex jinkoraġġixxu lin-nisa japplikaw għal karigi maniġerjali; jinkoraġġixxi lill-QĠUE tippromwovi miżuri ta' bilanċ bejn ix-xogħol u l-ħajja privata indirizzati lill-persunal tal-ġeneri kollha;
30. Jilqa' l-informazzjoni pprovduta lill-persunal kollu fid-dħul tas-servizz li hija wkoll disponibbli fuq il-vademecum tal-persunal dwar l-arranġamenti eżistenti flessibbli tax-xogħol; jilqa' t-trasparenza tal-QĠUE f'termini ta' każijiet ta' burn-out tal-persunal u jħeġġeġ lill-QĠUE tivvaluta d-distribuzzjoni tal-ammont ta' xogħol fi ħdan l-organizzazzjoni u tivverifika l-qbil bejn il-kompiti u r-riżorsi;
31. Jinnota li proċedura dixxiplinari, miftuħa fl-2016, sabiex jiġi investigat ilment ta' fastidju, ingħalqet fl-2017; jilqa' l-ħatra tan-netwerk ta' konsulenti kunfidenzjali li jistgħu jiġu kkuntattjati għal parir jew assistenza fil-każ ta' fastidju psikoloġiku jew sesswali; jinkoraġġixxi lill-QĠUE timmonitorja mill-qrib l-effiċjenza tal-politika tagħha f'dan ir-rigward, tkompli tqajjem kuxjenza dwar il-fastidju fuq il-post tax-xogħol u trawwem kultura ta' tolleranza żero fir-rigward tal-fastidju;
32. Itenni li l-bilanċ ġeografiku, jiġifieri d-distribuzzjoni ta' persunal skont in-nazzjonalità abbażi tas-sehem tal-popolazzjoni ta' Stat Membru partikolari bħala proporzjon tal-popolazzjoni globali tal-Unjoni, b'mod partikolari f'pożizzjonijiet maniġerjali, għandu jiġi mmonitorjat mill-qrib; itenni t-tħassib tiegħu li 15 biss minn 56 kap ta' unità tal-QĠUE u 2 minn 13-il Direttur tagħha kienu minn Stati Membri li ssieħbu fl-Unjoni minn Mejju 2004; jinnota wkoll li 31 % tal-persunal tal-QĠUE jiġu minn dawk l-Istati Membri; jinkoraġġixxi lill-QĠUE tiżviluppa politika biex ittejjeb l-iżbilanċ ġeografiku u tirrapporta lura għand l-awtorità tal-kwittanza;
33. Jilqa' b'sodisfazzjon iż-żieda ta' traineeships remunerati mill-QĠUE minn 57 fl-2016 għal 82 fl-2017; jilqa', barra minn hekk, il-fatt li l-QĠUE talbet ammont addizzjonali ta' EUR 550 000 fil-baġit tal-2019; jiddispjaċih, madankollu, mill-fatt li 215 trainee assenjat lill-uffiċċju ta' Membru fl-2017 kienu għadhom ma tħallsux; jistieden lill-QĠUE tiggarantixxi allokazzjoni xierqa għat-trainees kollha, sabiex jiġi pprovdut rimborż suffiċjenti għall-isforzi tat-trainees u biex ma tiġix rinforzata d-diskriminazzjoni għal raġunijiet ekonomiċi;
34. Jinnota li, il-membri tal-QĠUE jistgħu jużaw karozzi uffiċjali barra mill-qadi ta' dmirijiethom u li l-ispejjeż għal dan l-użu jsir kollu kemm hu mill-utent; jinnota li l-kost medju għal kull membru għall-użu tal-karozzi barra mill-prestazzjoni tal-kompiti tagħhom ammonta għal EUR 440 fl-2017, li ġew irkuprati għalkollox mill-emolumenti tal-membri;
35. Jinnota li x-xufiera saqu lejn il-pajjiżi ta' oriġini tal-membri tal-QĠUE mingħajr ma kellhom il-membru abbord 26 darba u li 53 lejl ġew rimborżati lis-sewwieqa fir-rigward ta' dawn il-vjaġġi; jinnota, barra minn hekk, li kienu skedati 22 titjira, ħames vjaġġi bil-ferrovija u vjaġġ bil-vapur wieħed għas-sewwieqa sabiex iwettqu missjonijiet uffiċjali ma' membru fil-pajjiż ta' oriġini tiegħu; jenfasizza li xufier għandu jakkumpanja lill-membri fil-pajjiż ta' oriġini biss f'każijiet debitament ġustifikati;
36. Jinnota li ġiet ippubblikata lista ta' attivitajiet esterni tal-QĠUE fuq is-sit web tal-QĠUE; jiddispjaċih dwar il-fatt li din il-lista mhijiex speċifika dwar l-għan, id-data, il-post u l-ispejjeż tal-ivvjaġġar u tas-sussistenza tal-avvenimenti elenkati u dwar jekk dawn tħallsux mill-QĠUE jew minn parti terza; jistieden lill-QĠUE tkompli tippubblika lista ta' attivitajiet esterni tal-membri tagħha u tkun aktar speċifika dwar l-aspetti msemmija hawn fuq;
37 Itenni t-talba tiegħu lill-QĠUE biex tippubblika s-CVs u d-dikjarazzjonijiet ta' interess għall-membri kollha tagħha fuq is-sit web; jinnota li bijografiji qosra ta' kull membru huma ppubblikati fuq is-sit web, li madankollu ma fihomx informazzjoni dwar is-sħubija ma' xi organizzazzjoni oħra; jinnota li l-membri huma meħtieġa jippreżentaw dikjarazzjoni tal-interessi finanzjarji tagħhom lill-President tal-Qorti li huma membri tagħha meta jibdew dmirijiethom skont il-Kodiċi ta' Kondotta l-ġdida għall-membri; jistieden lill-QĠUE tippubblika dawk id-dikjarazzjonijiet fuq is-sit web tagħha;
38. Jilqa' r-reviżjoni tal-Kodiċi ta' Kondotta għall-membri li daħlet fis-seħħ fl-1 ta' Jannar 2017 u li tipprevedi regoli ġodda biex jiġu evitati każijiet ta' kunflitt ta' interessi u biex tiġi żgurata l-indipendenza tal-membri;
39. Jinnota li l-amministrazzjoni tal-QĠUE qiegħda tħejji regoli ġodda dwar il-fenomenu hekk imsejjaħ "revolving doors" għal membri tal-persunal; itenni t-talba tiegħu lill-QĠUE biex tistabbilixxi u timplimenta malajr obbligi stretti f'dan ir-rigward;
40. Jitlob lill-QĠUE tistabbilixxi regoli ċari u robusti għal sponsors li jiggarantixxu trattament ugwali tal-avvenimenti wara li nnotat li l-QĠUE ċaħdet li wettqet attivitajiet li bihom kienet sponsor, minkejja li l-QĠUE pprovdiet 12-il interpretu, bi spiża ta' EUR 10 859,05, għat-18-il Kungress tal-Federazzjoni Internazzjonali tal-Liġi Ewropea (FIDE), li sar f'Mejju 2018 fil-Portugall;
41. Jinnota li fl-2017 ma ġie rrapportat ebda każ ta' żvelar ta' informazzjoni protetta; jilqa' l-adozzjoni ta' regoli interni ġodda dwar il-protezzjoni tal-informaturi fl-2017; jistieden lill-QĠUE tiżgura li l-persunal kollu jkun infurmat b'mod xieraq dwar id-drittijiet tiegħu, bħal matul it-taħriġ inizjali mal-wasla tal-persunal il-ġdid;
42. Jilqa' l-impenn tal-QĠUE fir-rigward tal-miri ambjentali ambizzjużi, b'mod partikolari fid-dawl tal-proġett ta' bini tagħha li għaddej bħalissa, u jinkoraġġixxi lill-QĠUE tilħaq dawn l-objettivi fil-ħin; jilqa' l-fatt li fl-2017 il-QĠUE marret oltre mill-objettiv li jitnaqqsu l-offerti li għandhom impatt ambjentali sinifikanti; jilqa', barra minn hekk, il-ħolqien tal-"Helpdesk Interistituzzjonali għall-GPP" (Akkwist Pubbliku Ekoloġiku); jinkoraġġixxi lill-QĠUE tkompli ttejjeb il-ġestjoni tal-iskart tagħha, iżżid l-effiċjenza enerġetika tagħha u tnaqqas l-impronta tal-karbonju tagħha;
43. Jinnota li l-membri Brittaniċi tal-Qorti tal-Ġustizzja u tal-Qorti Ġenerali mhux ser ikomplu jeżerċitaw il-funzjonijiet tagħhom mal-ħruġ tar-Renju Unit mill-Unjoni Ewropea; jinnota li l-volum ta' litigazzjoni jista' jiżdied fit-terminu qasir u medju fid-dawl tal-problemi legali li jistgħu jinħolqu mill-ftehim ta' ħruġ u d-dispożizzjonijiet korrispondenti tal-liġi tar-Renju Unit;
44. Jinnota li membru preċedenti tat-Tribunal għas-Servizz Pubbliku huwa attwalment impjegat mill-QĠUE bħala konsulent speċjali, b'mod partikolari dwar kwistjonijiet relatati mad-deċiżjoni tar-Renju Unit li joħroġ mill-Unjoni Ewropea; jinnota li l-ħatra tiegħu saret skont l-Artikolu 123 (2) tal-Kundizzjonijiet tal-Impjieg applikabbli għall-Aġenti l-Oħra;
45. Jinnota li l-QĠUE kellha 63 membru Brittaniku tal-persunal fl-2017, fosthom 36 uffiċjal, 24 aġent temporanju u tliet aġenti kuntrattwali; jilqa' l-intenzjoni tal-QĠUE li ssegwi approċċ ta' każ b'każ meta tiddeċiedi dwar l-estensjoni ta' kuntratti għal aġenti kuntrattwali u temporanji Brittaniċi wara l-ħruġ tar-Renju Unit mill-Unjoni Ewropea; jistieden lill-QĠUE tiżviluppa malajr strateġija koerenti biex tipprovdi ċertezza għall-persuni kkonċernati.
1. Japprezza l-fatt li l-implimentazzjoni tal-baġit għas-sena finanzjarja 2017 tirrappreżenta rata għolja ħafna ta' użu ta' approprjazzjonijiet finali (98,69 %), ogħla mir-rata tal-2016 (98,23 %);
2. Jinnota li l-QĠUE għandha tiggarantixxi ġustizzja ta' kwalità impekkabbli, fi żmien raġonevoli, filwaqt li bħala istituzzjoni tal-UE, trid tiżgura wkoll li tuża l-fondi pubbliċi li għandha għad-dispożizzjoni tagħha bl-aktar mod effiċjenti u effikaċi possibbli, u skont il-prinċipji tal-ġestjoni finanzjarja tajba;
3. Jenfasizza li l-baġit tal-QĠUE huwa purament amministrattiv, b'madwar 75 % tan-nefqa għall-persuni li jaħdmu mal-istituzzjoni u l-kumplament għall-bini, l-għamara, it-teknoloġija tal-informazzjoni u nefqiet operattivi varji;
4. Jenfasizza li l-introduzzjoni ta' bbaġitjar ibbażat fuq il-prestazzjoni ma għandhiex tapplika biss għall-baġit tal-Qorti tal-Ġustizzja kollu kemm hu, iżda għandha tinkludi wkoll l-iffissar ta' objettivi speċifiċi, li jistgħu jitkejlu u jinkisbu, realistiċi u marbuta mal-ħin (SMART) għad-dipartimenti individwali, l-unitajiet u l-pjanijiet annwali tal-persunal, u tistabbilixxi indikaturi rilevanti għat-tfassil tal-istimi tal-istituzzjoni; jistieden għalhekk lill-Qorti tal-Ġustizzja tintroduċi l-prinċipju ta' bbaġitjar ibbażat fuq il-prestazzjoni b'mod usa' fl-operazzjonijiet tagħha;
5. Jinnota li fir-Rapport Annwali 2017 tagħha, il-Qorti tal-Awdituri ma għamlet l-ebda osservazzjoni rigward il-QĠUE, kif ilu l-każ mill-2010;
6. Jinnota li, fir-rapport speċjali Nru 14/2017 tagħha dwar l-eżami tal-prestazzjoni fil-ġestjoni tal-kawżi tal-QĠUE, ippubblikat f'Settembru 2017, il-Qorti tal-Awdituri tirrikonoxxi l-azzjonijiet organizzattivi u proċedurali sinifikanti meħuda mill-Qorti biex issaħħaħ it-trattament tal-proċedimenti effiċjenti;
7. Jinnota li l-Qorti tal-Awdituri pproponiet ukoll toroq għal aktar titjib, b'mod partikolari l-implimentazzjoni ta' sistema tal-ġestjoni tal-kawżi integrata;
8. Jilqa' favorevolment ir-rakkomandazzjoni tal-Qorti tal-Awdituri skont liema l-QĠUE għandha tikkunsidra l-adozzjoni ta' proċeduri ta' ġestjoni tal-kawżi aktar attivi bbażati fuq approċċ individwali u skadenzi realistiċi, filwaqt li tissorvelja mill-qrib l-użu tal-ħaddiema u tadotta metodi addizzjonali ta' razzjonalizzazzjoni amministrattiva;
9. Jirrimarka li allokazzjoni aktar flessibbli tar-référendaires eżistenti jista' jkollha impatt pożittiv fuq l-effikaċja globali tal-Qorti;
10. Jinnota li l-istatistika tal-2017 għaż-żewġ qrati li jifformaw il-QĠUE tikkonferma t-tendenza osservata f'dawn l-aħħar snin fir-rigward tat-tul medju tal-proċedimenti, li jibqa' sodisfaċenti kemm għall-Qorti Ġenerali, fejn l-isforzi ta' effiċjenza akbar ippermettew tnaqqis ulterjuri fit-tul ta' żmien (tnaqqis medju f'xhur kien ta' 2,4 meta mqabbel mal-2016 u ta' 10,6 meta mqabbel mal-2013), kif ukoll għall-Qorti tal-Ġustizzja, li kienet kapaċi żżomm it-tul ta' żmien medju tal-proċedimenti fir-rigward ta' talbiet għal deċiżjoni preliminari taħt is-16-il xahar (15,7-il xahar fl-2017), b'żieda żgħira ħafna biss mill-2016 (0,7 xhur) minħabba xi leġiżlazzjoni partikolarment kumplessa ppreżentata lilha għall-interpretazzjoni;
11. Jilqa' pożittivament ir-rakkomandazzjoni tal-Qorti tal-Awdituri li l-perjodi ta' żmien għandhom jiġu rfinati aktar billi titqies in-natura speċifika ta' kull tip ta' proċediment u l-kumplessità tal-kawżi;
12. Jilqa' pożittivament il-fatt li, b'mod ġenerali, iż-żewġ qrati li jiffurmaw il-QĠUE għalqu 1594 kawża fl-2017, u dan jikkonferma tendenza ġenerali ta' żieda qawwija fl-attività ġudizzjarja fil-perjodu ta' żmien bejn l-2010 u l-2017 u jenfasizza l-importanza ta' din it-tendenza li wieħed jittama tkompli fil-futur.
13. Jikkonkludi li l-QĠUE tista' ttejjeb aktar dawn ir-riżultati pożittivi jekk tikkunsidra li tipproċedi lejn ġestjoni tal-kawżi individwali aktar attiva, tuża perjodi ta' żmien immirati u timmonitorja l-użu effettiv tar-riżorsi umani użati; jenfasizza li l-kejl tal-prestazzjoni fuq din il-bażi, minflok ma jintużaw perjodi ta' żmien indikattivi li, bħala medja, iridu jiġu rrispettati, jinforma lill-amministrazzjoni kemm dwar kawżi problematiċi kif ukoll dwar elementi ta' prattika tajba; jenfasizza li din l-informazzjoni tista' tintuża wkoll biex ittejjeb ir-rappurtar dwar il-prestazzjoni sabiex tissaħħaħ ir-responsabilità, u b'hekk jingħata fehim approfondit dwar il-funzjonament xieraq tal-QĠUE u dwar l-użu tar-riżorsi disponibbli tagħha;
14. Jirrimarka ż-żieda kostanti tal-okkorrenzi ta' aċċess għall-applikazzjoni "e-Curia" (għadd tal-kontijiet ta' aċċess: 4354 fl-2017, imqabbel ma' 3599 fl-2016), u l-fatt li, mill-2016 'l hawn, l-Istati Membri kollha użaw "e-Curia", li juri li s-sensibilizzazzjoni pubblika dwar l-eżistenza u l-vantaġġi ta' din l-applikazzjoni żdiedet b'mod effiċjenti; jaqbel, madankollu, mal-kunsiderazzjonijiet espressi mill-Qorti tal-Awdituri li implimentazzjoni possibbli ta' sistema tal-IT integrata b'mod sħiħ tista' żżid l-effikaċja tal-ġestjoni tal-kawżi;
15. Jesprimi tħassib dwar il-fatt li, bil-maqlub tal-kunċetti relatati bħal-leġittimità, ir-reattività, jew it-trasparenza, ir-responsabilità – sal-lum – kienet ta' ftit rilevanza fid-definizzjoni tal-awtorità tal-Qorti;
16. Ifaħħar il-ħolqien tan-"Netwerk Ġudizzjarju tal-Unjoni Ewropea" inklużi l-Qrati Kostituzzjonali u Supremi tal-Istati Membri, li l-koordinament tagħhom isir mill-Qorti tal-Ġustizzja;
17. Iqis li huwa essenzjali li l-istituzzjonijiet tal-Unjoni jkunu rappreżentattivi taċ-ċittadini tal-UE u għalhekk jisħaq fuq l-importanza tal-objettiv stabbilit mill-Parlament u mill-Kunsill li tinkiseb rappreżentanza bbilanċjata ta' rġiel u nisa fil-ħatra ta' mħallfin tal-Qorti Ġenerali.
ĠU L 51, 28.2.2017.
ĠU C 348, 28.9.2018, p. 1.
ĠU C 357, 04.10.2018, p. 1.
ĠU C 357, 04.10.2018, p. 9.
Ir-Rapport Speċjali Nru 14/2017 tal-Qorti Ewropea tal-Awdituri: Analiżi tal-prestazzjoni tal-ġestjoni ta' kawżi fil-Qorti tal-Ġustizzja tal-Unjoni Ewropea